b'\n_START_ARTICLE_\nEino Haipus\n_START_PARAGRAPH_\nEino Haipus (30. tammikuuta 1910 Oulu \xe2\x80\x93 2. maaliskuuta 2004) oli suomalainen kapellimestari, alttoviulisti, s\xc3\xa4velt\xc3\xa4j\xc3\xa4 ja musiikkipedagogi. H\xc3\xa4n teki monipuolisen musiikkiuran ensin Helsingiss\xc3\xa4 ja vuodesta 1953 l\xc3\xa4htien Vaasassa. Haipus toimi Vaasan kaupunginorkesterin kapellimestarina 1953\xe2\x80\x931974, Kuula-opiston johtajana 1953\xe2\x80\x931975, Vaasan naiskuoron johtajana 1954\xe2\x80\x931964 ja mieskuoro Pohjan Miesten johtajana 1954\xe2\x80\x931969 ja 1973\xe2\x80\x931984. H\xc3\xa4n sai musiikkineuvoksen arvonimen 1977._NEWLINE_Haipus opiskeli Helsingin konservatoriossa viulunsoittoa 1927\xe2\x80\x931934. Vuosina 1933\xe2\x80\x931953 Haipus toimi Helsingin kaupunginorkesterin alttoviulistina ja vuodesta 1946 alttoviulujen \xc3\xa4\xc3\xa4nenjohtajana. Haipus antoi ensikonserttinsa alttoviulistina Helsingiss\xc3\xa4 1945 ja jatkoi Sibelius-Akatemiassa teoria- ja s\xc3\xa4vellysopintoja sek\xc3\xa4 k\xc3\xa4vi kapellimestarikurssin Leo Funtekin johdolla. H\xc3\xa4n suoritti s\xc3\xa4vellysdiplominsa 1949 ja opiskeli orkesterinjohtoa viel\xc3\xa4 Salzburgissa Igor Markevitchin johdolla vuonna 1952._NEWLINE_Vuosina 1952\xe2\x80\x931954 Haipus toimi viulunsoiton opettajana ja alkeistason kamariorkesterin johtajana Sibelius-Akatemiassa. Sit\xc3\xa4 ennen h\xc3\xa4n opetti musiikkia Kallion yhteiskoulussa ja Helsingin V yhteiskoulussa 1940-luvun lopulta 1950-luvun alkuvuosiin ja johti Malmin orkesteria 1951\xe2\x80\x931953. Vuosina 1950\xe2\x80\x931953 h\xc3\xa4n oli Fennia-jousikvartetin j\xc3\xa4sen._NEWLINE_Vuodesta 1953 Haipus tunnettiin keskeisen\xc3\xa4 henkil\xc3\xb6n\xc3\xa4 Vaasan musiikkiel\xc3\xa4m\xc3\xa4ss\xc3\xa4. H\xc3\xa4n johti kaupunginorkesteria vuoteen 1974 asti. H\xc3\xa4n yhdisti kolme vaasalaista musiikkioppilaitosta Kuula-opistoksi ja toimi yli kaksi vuosikymment\xc3\xa4 sen rehtorina ja opettajana. Haipus my\xc3\xb6s johti kahta vaasalaista kuoroa, Pohjan Miehi\xc3\xa4 ja Vaasan Naiskuoroa, sek\xc3\xa4 l\xc3\xa4hes kaksi vuosikymment\xc3\xa4 Vaasan Oopperan esityksi\xc3\xa4. H\xc3\xa4nen puolisonsa Elsa Haipus toimi pianonopettajana ja avusti kaupunginorkesterin konserteissa._NEWLINE_Haipukselta on julkaistu nuotteina jousikvartetto D-duuri sek\xc3\xa4 kuoros\xc3\xa4vellyksi\xc3\xa4 ja kansanlaulusovituksia.'